Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti b kohase nimetuse registreerimise taotluse avaldamine

(2022/C 70/08)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

GARANTEERITUD TRADITSIOONILISE TOOTE SPETSIFIKAAT

„Sopa da Pedra de Almeirim“

ELi nr: TSG-PT-02627 – 6. august 2020

Liikmesriik või kolmas riik: Portugal

1. Registreeritav nimetus

„Sopa da Pedra de Almeirim“

2. Toote liik

Klass 2.21. Valmistoit.

3. Registreerimise alused

3.1. Kas toode: (märkige sobiv ruut ☒, ☐)

☒ on toodetud või töödeldud sellele tootele või toidule eriomasel traditsioonilisel viisil;

☐ on toodetud traditsiooniliselt kasutatavatest toor- või koostisainetest.

Nimetust „Sopa da Pedra de Almeirim“ on mõnikord väärkasutatud, st internetiotsingute tulemusena leitakse mõnikord retsepte, mis hõlmavad paljusid toote „Sopa da Pedra de Almeirim“ versioone, mida valmistatakse veiselihast, porganditest ja kapsast, mis koostisosadena ei kuulu toote „Sopa da Pedra de Almeirim“ algupärasesse retsepti.

Kui kasutatakse nimetust „Sopa da Pedra de Almeirim“, viitab see konkreetsele tootele, mis koosneb teatavatest koostisosadest (ja ainult nendest koostisosadest), mis vastavad nii tootespetsifikaadile kui ka konkreetsele valmistamismeetodile.

3.2. Kas nimetus:

☒ on traditsiooniliselt kasutusel asjaomase toote kohta;

☐ väljendab toote traditsioonilist iseloomu või eripära.

Nimetus „Sopa da Pedra de Almeirim“ on endiselt kasutusel ja sellele viidatakse mitmes raamatus, millele on osutatud punktis 4.3.

Supp „Sopa da Pedra de Almeirim“ on Almeirimis tavaline juba sajandeid, kuid laiemale üldsusele hakati sellenimelist rooga ärilisel eesmärgil pakkuma 1960. aastatel, kui üks restoran hakkas selle nimetusega suppi valmistama ja serveerima. Kuna „Sopa da Pedra de Almeirim“ on tükiline, punakaspruun ja sisaldab palju koostisosi, võrreldi suppi selle füüsikaliste omaduste tõttu kividega, millega on endiselt sillutatud paljud Almeirimi vanalinna tänavad. Nii saigi see toode nimeks „Sopa da Pedra de Almeirim“.

4. Kirjeldus

4.1. Selle toote kirjeldus, mida punktis 1 esitatud nimetus tähistab, sh selle peamised füüsikalised, keemilised, mikrobioloogilised ja organoleptilised omadused, mis näitavad toote eripära (viitemääruse artikli 7 lõige 2)

„Sopa da Pedra de Almeirim“ on traditsiooniline toode, mida valmistatakse köögiviljadest, eelkõige ubadest ja kartulitest, ning sealihast (seajalad, põseliha, peekon ja vorstid).

Füüsikalised omadused

„Sopa da Pedra de Almeirim“ on paks ja tükiline supp, mille omadused tulenevad sellistest koostisosadest nagu oad, kartulid ja vorstid. Roog on saanud oma nime nende koostisosade füüsikaliste omaduste järgi, sest need meenutavad kive, millega on sillutatud Almeirimi vanimaid tänavad.

I tabelis on esitatud põhikoostisosade peamised füüsikalised parameetrid ja vastavad vahemikud:

Parameeter (keskmised väärtused) Märkused Koostisosad Suurus (cm) Kuivatatud tähnilised aedoad 1,0 – 2,0 Kartul 0,5 – 3,0 Kuubikutena Sealiha: jalad ja/või põsk 1,0 – 3,0 Võivad olla esi- või tagajalad Paksus (mm) Vorst: chouriço ja mcorcela 4,0 – 10,0 Viiludena Vorst: farinheira 5,0 – 12,0 Viiludena

Organoleptilised omadused

Punakaspruuni värvusega supis on segamini eri koostisosade ebaühtlase suurusega tükid, sealhulgas vorstid, liha, kartulid ja koriander.

Ubadest eraldub kreemjat massi, mis tihkendab leent ja muudab supi paksemaks, ning ka väikesed kartulikuubikud muudavad supi konsistentsi tihedamaks.

„Sopa da Pedra de Almeirim“ on paks supp. Sealiha muudab selle rasvaseks ning ubade ja kartuli ühtlane segu annab sametise tekstuuri. Sealiha ja vorstid annavad supile tugeva ja tasakaalus maitse. Maitses on tunda ka vürtse, nagu nelk ja vürtsköömen morcelat ning harilikku paprikat / paprikat chouriçot. Tooreste koriandrilehtede lisamine annab supile teatava värskuse.

Supp on nende maitsete ja tekstuuride iseloomulik kombinatsioon, milles eristuvad vorstide ja sealiha vürtsikad nüansid ning koriandrilehtede lisamisest tulenev värskus.

4.2. Punktis 1 esitatud nimetusega toote tootmismeetodi kirjeldus, mida tootjad peavad järgima, sealhulgas asjakohasel juhul tooraine või kasutatavate koostisainete laad ja omadused, ning toote valmistamisviisi kirjeldus (viitemääruse artikli 7 lõige 2)

Toorained

Supi „Sopa da Pedra de Almeirim“ valmistamiseks kasutatav toorained ja muud koostisosad on järgmised (50 liitri kohta):

— kuivatatud tähnilised oad (6–8 kg)

— sealihavorst chouriço (1,4–2,1 kg)

— verivorst morcela (1,4–2,1 kg)

— vorst farinheira (1,35–2,25 kg)

— seajalad ja/või -põsk (15–25 kg)

— soolapeekon (0,5–1,5 kg)

— kartul (15–25 kg)

— sibul (2,5–5 kg)

— värsked koriandrilehed – enne ja pärast keetmist (30–150 g)

— küüslauk (250–500 g)

— loorberilehed (10–30 kuivatatud lehte)

— pipar (15–25 g)

— paprika (30–150 g) ja/või punapiprapasta (200–350 g)

— oliiviõli (1–2,5 l) ja/või searasv (200–400 g)

— vesi (märgitud supikoguse valmistamiseks piisav kogus)

— sool, maitse järgi

Ettevalmistamine – umbes 30–60 minutit

Seajalad soolatakse eelmisel päeval ja loputatakse vahetult enne keetmist, et eemaldada liigne sool. Samuti tuleb kuivatatud oad kõigepealt leotada või teise võimalusena loputada enne potti panekut veega. Sibulad ja küüslauk hakitakse peeneks. Kartulid lõigatakse kuubikuteks.

Keetmine – umbes 2–4 tundi

Kõigepealt pannakse potti vesi koos ubade, sibula, küüslaugu, paprika ja/või punapiprapasta, pipra, loorberilehtede ja muude maitseainetega, kui neid kasutatakse, nagu koriander, oliiviõli või seapekk (mitte tingimata sellises järjekorras). Külmad koostisained pannakse potti ilma eelnevalt praadimata.

Seejärel lisatakse seajalad, põseliha, peekon ja vorstid. Farinheira vorsti võib lisada hiljem, kui seajalad ja tähnilised oad on peaaegu pehmed. Mõned kokad eelistavad neid isegi eraldi keeta, et vältida nende lagunemist.

Kui kõik on valminud, eemaldatakse liha ja vorstid. Jahtunult lõigatakse need vastavalt väikesteks tükkideks ja viiludeks.

Seejärel lisatakse potis vaikselt podisevale leemele väikesteks ebakorrapärasteks kuubikuteks lõigatud kartulid. Selles etapis võib vajaduse korral lisada maitseaineid. Kui kartul on pehme, lülitatakse pliit välja. Supp tuleks jätta seisma, et ubadest saaks eralduda kreemjat massi ja leem pakseneks. Kartul peaks samuti hakkama juba pisut lagunema, nii et väikeste ebakorrapäraste kuubikute servad muutuvad ümaramaks; ka see aitab leemel pakseneda. Sellega tagatakse, et kõik koostisained omavahel hästi segunevad ja moodustavad ühtlase sametise supi.

4.3. Nende peamiste elementide kirjeldus, mis määravad kindlaks toote traditsioonilised omadused (viitemääruse artikli 7 lõige 2)

Enne kui „Sopa da Pedra de Almeirim“ praeguse nime all tuntuks sai, kuulus see Taguse jõe kallastel asuva põllumajanduspiirkonna kohalike talupoegade traditsioonilisse menüüsse.

Elatuspõllumajandus oli selles piirkonnas eriti oluline, kuna piirkonda kasutati kaitstud jahialana, kus käis aega veetmas kuningas oma õukonnaga, mistõttu kohalikel elanikel ei olnud lubatud küttida. Seetõttu olid koduaedades kasvatatud köögivili ja kodus peetavad sead, mis tapeti talvel ja mille kõik osad ära kasutati, elanikkonna ellujäämise seisukohast üliolulised.

Just need on tuntud toote „Sopa da Pedra de Almeirim“ koostisosad, isegi kui retsept võib perekonniti erineda. Inimesed kasvatasid ube ja kartuleid ning sealiha soolati tünnidesse ja kasutati vorstide valmistamiseks. Üldjuhul olid just need tooted peamised koostisained, millest valmistati piirkonna traditsioonilist suppi, mis oli väga toitev ja ideaalselt sobiv andma jõudu raskeks põllumajandustööks. Lisaks, kuna see oli rammus, sest sisaldas sealiha, peekonit ja vorsti, loeti seda täielikuks toidukorraks. „See rahva hulgast pärit retsept on Almeirimi rahvakultuuri lahutamatu osa,“ ütleb kohalik ajaloolane Eurico Henriques, kes on ühtlasi Almeirimi linnavolikogu kultuuri eest vastutav liige.

Alles palju hiljem, 1960. aastate alguses (kuus aastakümmet tagasi) sai supp nime „Sopa da Pedra de Almeirim“. Selle kohaliku traditsioonilise toote populaarsus kasvas suures osas tänu väikesele toidupoele, mida pidasid kalakaupmees José Manuel Toucinho ja tema 1912. aastal sündinud abikaasa Maria Manuela Aranha, keda peetakse „Sopa da Pedra emaks“ ja kelle ema Mariana valmistas seda liha- ja oasuppi ammu enne 1960. aastat (vt: Morreu a Mãe da Sopa da Pedra – YouTube, postitatud 4. mai 2009).

Perekonnaloost nähtub, et see kauplus linna vanas osas oli mõeldud rändkaubitsejatele, kes peatusid naabruskonnas, et müüa oma kaupu ja koguda jõudu ülejäänud teekonnaks. Siin proovisid nad kohalikke toite, mida perekond valmistas. Ubadest, kartulitest ja vorstidest valmistatud kohalik supp oli püsivalt menüüs ja reisijate kindel lemmik. Hélia Costa, toidupoe ja hiljem restorani asutanud paari tütar meenutab: „Need kaupmehed olid ka meie kaubaga varustajad, inimesed, keda me hästi tundsime. Ühel päeval tuli üks neist sööma ja mu ema serveeris talle minu vanavanemate retsepti järgi valmistatud suppi. Talle maitses see nii väga, et ta soovis kutsuda mõned sõbrad seda proovima. Kuna siin valmistati ka teisi suppe, ütles ta selle konkreetse retsepti eristamiseks: „See tume ja rammus supp, mis näeb välja nagu tänavakivid“, viidates piirkonna munakivisillutisega tänavatele. Siin on ikka veel palju selliseid munakividega sillutatud tänavaid.“

Sellest Ribatejo piirkonna linna vanimate tänavate kividest inspireeritud nimest sai kaubanduslik nimetus traditsioonilisele lihtsale supile, mille kuulsus levis inimeste seas ja meelitas linna külalisi, kes tulid sinna seda proovima. Väikesest toidupoest sai 1962. aastal restoran, mida tuntakse kui toote „Sopa da Pedra de Almeirim“ teerajajat. Aastate jooksul avasid teised restoranid oma uksed ja hakkasid kohalike retseptide järgi valmistama toodet „Sopa da Pedra de Almeirim“ ning selle kulinaarse tegevuse tähtsus kasvas pidevalt.

Teófilo Braga teoses „Contos Tradicionais do Povo Português“ (Portugali rahvajutud) (1883) avaldatud legend räägib, et kõik algas kerjusmungast, kes kavalust appi võttes pani lihtsameelse talupoja uskuma, et keetis taskus olnud kivist maitsva supi. Supi valmistamiseks lisas ta kivile kartuleid, ube ja vorste. Kuna nimetust „Sopa da Pedra“ hakati seostama loos kirjeldatud supiga ning selle koostisosad sarnanesid Almeirimi supi omadega, viis see peagi faktide ja fiktsiooni põimumiseni. Sellest sai reklaam, mis aitas tutvustada tegelikku toodet „Sopa da Pedra de Almeirim“. Kuna restoranide külastajad pärisid sageli kivi järele, sai tavaks panna enne serveerimist tirinasse kivi.

Toode „Sopa da Pedra de Almeirim“ on saanud tuntuks kogu riigis ja isegi välismaal tänu Almeirimi gastronoomiaühingule Confraria Gastronómica de Almeirim, mille eesmärk on levitada ja säilitada Ribatejo omavalitsusüksuse kultuurilist, ajaloolist, etnograafilist ja kulinaarset pärandit. „Kõigi Almeirimi tüüpiliste retseptide hulgas eristub toote „Sopa da Pedra“ oma selgelt. Reisime selle edendamiseks ringi kogu riigis ning oleme seda juba tutvustanud ka teistes riikides nagu Hispaania, Prantsusmaa, Belgia ja Ungari,“ ütleb gastronoomiaühingu ülemmeister (grão-mestre) Rui Figueiredo, kelle juhitav ühing on alates 2013. aastast korraldanud iga-aastast festivali „Sopa da Pedra de Almeirim“.

See traditsiooniline toode on päritolukoha Almeirimiga nii tihedalt seotud, et aastate jooksul on toode „Sopa da Pedra de Almeirim“ kuulutatud Portugali köögile pühendatud telesaadetes kulinaarseks sümboliks ja Portugali üheks tuntumaks traditsiooniliseks tooteks (RTP, 2009, 7 Maravilhas da Gastronomia Sopa da Pedra| Reportagem; RTP Memória, 2017, Horizontes da Memória, Sopa da Pedra, Almeirim, 1999; TV4Ribatejo, 2009, Morreu a Mãe da Sopa da Pedra).

Rahvuslike toitude säilitamise ja tutvustamise võtmeisikud, nagu Maria de Lourdes Modesto, on alates 1960. aastatest oma populaarsete retseptide hulgas esitanud ka toote „Sopa da Pedra de Almeirim“ retsepti (Modesto, M.L. (1982), Cozinha Tradicional Portuguesa (Portugali traditsiooniline köök), Verbo, Lissabon, esimene väljaanne).

Alates 2013. aastast igal aastal korraldatavast Sopa da Pedra -festivalist on juba saanud linna kultuurielu tippsündmus, mis toob kokku tuhandeid külastajaid. Seda üritust soodustab linnavolikogu toetusel Almeirimi gastronoomiaühing, mis loodi eesmärgiga edendada tüüpilist kohalikku toitu ja eriti toodet „Sopa da Pedra de Almeirim“.

(1) ELT L 343, 14.12.2012, lk 1.